
Notă de sinteză

 

 

Lucrarea de faţă, structurată pe trei capitole, este consacrată problematicii legată de protecţia socială, cu un accent special pe acele instrumente de combatere a sărăciei şi de protecţie a categoriilor de populaţie expuse riscului sărăciei.

Astfel, în primul capitol sunt tratate unele aspecte terminologice privind definirea unor noţiuni cum ar fi: starea de nevoie, dreptul la protecţie socială, subvenţii, securitatea socială.

Cel de-al doilea capitol, intitulat "Situaţia acordării subvenţiilor pentru unele produse alimentare în ţările Uniunii Europene" se referă la produsele acordate şi beneficiarii acestor ajutoare din partea statului, respectiv la persoanele cu venituri sociale reduse, precum şi la politicile sociale care sunt utilizate în cadrul unei strategii complexe de combatere a sărăciei la nivel european.

În fine, ultimul capitol prezintă unele concluzii rezultate din analiza datelor supuse cercetării.

Cosiderăm că prezentul material a încercat să surprindă cele mai importante şi de actualitate aspecte legate de protecţia socială a unor categorii de populaţie, oferind elemente de reper şi reflecţie pentru fundamentarea strategiei de combatere a sărăciei, a politicilor sociale şi economice, a reglementărilor legislative necesare în acest domeniu.

 

Capitolul 1

Consideraţii generale

Protecţia socială a celor neacoperiţi sau insuficient acoperiţi din punct de vedere economic de sistemele tradiţionale de securitate socială, ca şi a celor care nu-şi asigură venituri din muncă suficiente pentru un trai decent necesită constituirea unor instrumente şi scheme de protecţie speciale, orientate mai precis spre combaterea sărăciei, prin asigurarea unor venituri minime garantate şi instituirea unor ajutoare /subvenţii permanente sau ocazionale pentru cei lipsiţi de resurse.

Astfel, problematica legată de protecţia socială şi a dreptului la asistenţa socială se circumscrie obligatoriu noţiunii de nevoie.

În evoluţia concepţiilor asupra stabilirii criteriilor după care se evaluează starea de nevoie s-a desprins concluzia pertinentă că starea de nevoie există nu doar în absenţa totală, ci şi parţială a resurselor materiale necesare susţinerii traiului, precum şi a faptului că această împrejurare trebuie întotdeauna dovedită.

Prin nevoie, ca fundament economic al dreptului la ajutor social, se înţelege lipsa mijloacelor necesare pentru un individ de a-şi susţine traiul, accepţiune ce reprezintă cauza juridică pentru întemeierea dreptului la protecţia socială.

De altfel, acest drepr are un caracter subsidiar, el fiind recunoscut doar în beneficiul persoanelor care nu au alte surse de venit.

Protecţia socială se realizează printr-o multitudine de prestaţii cu un spectru extrem de larg ce include: prestaţii pecuniare, prestaţii în natură, servicii.

Pe de altă parte, prestaţiile sociale, deşi sunt subordonate finalităţii unice şi anume: satisfacerea nevoilor de trai, ele servesc în concret unor nevoi specifice (de exemplu, pe cele vizând necesarul alimentar, educaţia, dreptul la locuinţă).

Protecţia socială a persoanelor cu venituri reduse poate fi realizată prin stabilirea şi garantarea unor niveluri minime pentru prestaţiile din sistemele tradiţionale, prin instituirea unor prestaţii menite să asigure un minim de resurse şi a unor subvenţii pentru nevoi speciale.

Odată cu dezvoltarea economică şi creşterea nivelului general al bunăstării, gradul de protecţia oferit de securitatea socială a crescut, astfel încât obiectivul fundamental al sistemelor moderne a devenit acela de "a da indivizilor şi familiilor siguranţa că nivelul lor de trai şi calitatea vieţii lor nu vor fi, pe cât posibil, grav afectate de o eventualitate socială sau economică, oricare ar fi ea".1

_________________________________________________

1Definiţie menţionată în documentele Biroului Internaţional al Muncii, 1984

Termenul de "securitate socială", cu înţelesul său încetăţenit în literatura de specialitate şi în documentele Organizaţiei Internaţionale a Muncii, desemnează, în principal, protecţia (prin asigurarea mijloacelor de existenţă) în cazul pierderii capacităţii de muncă sau al pierderii locului de muncă, protecţia familiilor cu copii, asigurarea asistenţei medicale, protecţia persoanelor lipsite de venituri şi a celor cu venituri reduse.

Sistemele de securitate socială cuprind sisteme de : pensii (de bătrâneţe sau de retragere, de invaliditate, de urmaş); indemnizaţii pentru concedii de boală, de accidente şi de maternitate; protecţie a şomerilor; ocrotire a sănătăţii; venitul minim garantat; prestaţii familiale; subvenţii/ajutoare sociale.

Menţionăm că în documentele şi lucrările organismelor Uniunii Europene se utilizează, în general, cu acelaşi conţinut, termenul de "protecţie socială".

Toate componentele securităţii sociale sunt angrenate, într-un fel sau altul, în protecţia unor categorii speciale de populaţie, la niveluri şi modalităţi diferite, prin instrumente sau prin mecanisme specifice.

În funcţionarea ei, securitatea socială poate fi imaginată ca un set de "plase de siguranţă", diferite ca grosime şi desime, cu rolul de a oferi protecţie şi de a asigura supravieţuirea individului şi a familiei sale în cazul producerii diverselor riscuri economice sau sociale 2.

Un alt termen care necesită a fi explicat este cel de subvenţii. Acestea sunt sume de la bugetul de stat sau, după caz, de la bugetele locale şi care sunt utilizate în exclusivitate pentru acoperirea unor nevoi speciale ale unor categorii de populaţie precum şi pentru finanţarea unor servicii de asistenţă socială.

De asemenea, subvenţiile primite sunt utilizate în completarea veniturilor proprii ale beneficiarilor. Ele se acordă potrivit unor criterii, în urma unui proces de evaluare şi selecţionare a celor în drept de a le primi.

Este important să accentuăm faptul că beneficiarul nu este o persoană care are, potenţial, nevoie de ajutor financiar, ci o persoană ale cărei nevoi au fost deja identificate.

În acest context, evoluţia nevoilor de protecţie şi logica dezvoltării sistemelor de securitate socială au impus treptat instituirea diferitelor forme de asigurare a unui minim de resurse, respectiv garantarea unui venit minim pentru toţi membrii societăţii.

În ultima perioadă se remarcă o preocupare sporită pentru garantarea unui venit minim, în diverse formule şi cu accente diferite asupra rolului acestei componente a securităţii sociale.

Astfel, în condiţiile în care creşterea cheltuielilor de securitate socială a început să ridice probleme de echilibru al bugetelor de asigurări sociale, 

________________________________

2 M. Molnar - Sărăcia şi protecţia socială, Editura Fundaţiei "România de Mâine", Bucureşti, 1999, p. 137.

orientarea spre sisteme de securitate socială centrată pe acordarea unui venit minim, este văzută ca una din posibilităţile de a direcţiona mai precis aceste sisteme spre combaterea sărăciei.

Instituirea minimului garantat se situează pe unul din locurile prioritare ale agendei sociale a Uniunii Europene. La baza recomandării Consiliului Comunităţii Europene privind instituirea în toate ţările membre a unui venit minim garantat, ca factor de integrare în societate a celor cu resurse financiere limitate, este statuat dreptul fundamental al fiecărei persoane de a trăi conform demnităţii umane.

Legat de aceasta, în Cartea Verde privind opţiunile de politică socială ale Uniunii, asigurarea unui nivel minim decent al venitului este prevăzută drept element esenţial al unei politici sociale orientate spre dezvoltarea resurselor umane, spre autosusţinere şi spre integrarea indivizilor în societate3.

Sistemele naţionale de securitate socială se caracterizează prin grade diferite de dezvoltare, prin soluţiile de ordin principial şi tehnic utilizate în acest domeniu, ca şi prin modalitatea de îmbinare a diferitelor componente şi soluţii, prin accentul asupra uneia sau alteia.

În cele ce urmează vom prezenta unele aspecte privind funcţionarea sistemelor de protecţie socială, modurile de acordare a unor subvenţii la produsele alimentare şi beneficiarii acestora la nivelul ţărilor din Uniunea Europeană.

________________________________

3 Recommandation du Conseil du 24 juin 1992 portant sur le crité res communs relatifs á des ressources et prestations suffisantes dans les systé mes de protection sociale (nr.441/1992/CEE); Commision of the European Communities, Green Paper. European Social Options for the Union, Luxemburg, Office for Official Publications of the European Communities, 1994.

 

 

Capitolul 2

Situaţia acordării subvenţiilor pentru unele produse alimentare 

în ţările Uniunii Europene

 

Subvenţiile reprezintă o parte importantă din cheltuielile Uniunii Europene. Ele constituie un instrument important, aflat la dispoziţia Comunităţii Europene, prin care sunt acoperite o serie de domenii de interes ce constituie obiectul politicilor comunitare.

În scopul gestionării fondurilor publice la nivel european, există o serie de organisme specifice care au drept atribuţii verificarea subvenţiilor către beneficiarii acestora în conformitate cu reglementările comunitare.

În alţi termeni, prin subvenţie se înţelege o plată sau contribuţie financiară acordată în vederea realizării obiectivelor înscrise în cadrul politicilor Uniunii Europene.

În ceea ce priveşte subvenţionarea unor produse alimentare pentru anumite categorii de populaţie cu venituri reduse, începând cu anul 1990, există programe speciale elaborate de către Comunitatea Europeană în cadrul sistemelor de protecţie socială.

Aceste programe contribuie la îmbunătăţirea condiţiei economico-sociale a unor grupuri de populaţie (bătrâni, persoane handicapate, familii monoparentale).

La nivelul Uniunii Europene, cheltuielile legate de protecţia socială se ridică la aproape 28% din produsul comunitar brut (GDP). Astfel, în Franţa, Belgia, Germania, Olanda, Finlanda, Danemarca costurile privind asigurarea unor condiţii de viaţă decente pentru persoanele cu resurse limitate se ridică la 30% din produsul intern brut; în Grecia, Spania, Portugalia la 22-23%, în timp ce în Irlanda la numai 18% din produsul intern brut4.

Schimbările majore care au intervenit în domeniul politicilor de securitate socială au drept scop asigurarea unui venit minim garantat, promovarea reinserţiei profesionale, îmbunătăţirea calităţii vieţii şi respectarea dreptului la asistenţă socială.

Din punct de vedere economic, politica de acordare a subvenţiilor vizează buna funcţionare a mecanismelor economiei de piaţă, menţinerea concurenţei, acoperirea costurilor de producţie fiind un punct de referinţă în cadrul programelor guvernamentale. În acest sens, conceptul de subvenţie reprezintă totalitatea măsurilor economice privind menţinerea preţurilor în limitele cererii şi ofertei în scopul reducerii costurilor pentru consumatori/beneficiari.

_____________________________________________________

4 Raport on social protection in Europe 1999, COM (2000) 163 final, Brussels, 1989.

Referitor la subvenţiile pentru principalele alimente de bază (pâine, carne, ouă şi lapte) acordate pentru anumite categorii de populaţie, există reglementări specifice şi anume Directiva număr.3730/10 decembrie 1987 privind distribuirea ajutorului social şi 5 a unor compensaţii financiare.

Tot în acest sens, este demn de reţinut că fiecare dintre produsele alimentare menţionate este reglementat prin norme legale caracteristice cum ar fi: Directiva C.E.nr.2038/1999 vizând produsele zaharoase, Directiva C.E. nr.1265/1999 privind produsele lactate şi Directiva nr.2759/1975 privind regimul produselor din carne.

În unele ţări ale Uniunii Europene, respectiv Grecia şi Portugalia, în care nivelul de protecţie este scăzut comparativ cu cel realizat în celelalte ţări, sistemul de securitate socială cuprinde numai minimurile categoriale. Lipseşte schema generală de garantare a unui venit minim.

Paralel, există prestaţii de asistenţă socială menite să asigure venituri persoanelor cu resurse limitate, afectate de aceleaşi riscuri ca şi cele care fac obiectul asigurărilor sociale (şomaj, invaliditate), dar care nu beneficiază de protecţia asigurărilor deoarece nu îndeplinesc condiţiile minime care conferă dreptul la ajutor social în aceste sisteme.

În Portugalia aceste prestaţii de asistenţă socială, finanţate de stat, variază în funcţie de nevoile beneficiarilor acestora. Ele sunt relevate prin pensia socială şi alocaţia de asistenţă a şomerilor.

În Grecia, alocaţiile de asistenţă socială se adresează, în principal, unor categorii speciale de populaţie (lucrători agricoli vârstnici, persoane handicapate, persoane repatriate).

Sistemele de securitate socială sunt relativ apropiate ca structură în Spania şi Italia. În aceste ţări, însă, nivelul de protecţie este mai înalt şi există scheme de garantare a unui venit minim la nivel regional şi cu standarde diferite de la o regiune la alta.

În aceste ţări, completarea nivelului pensiei până la cel minim stabilit se face numai dacă veniturile totale ale pensionarului şi al familiei sale nu depăşesc un anumit plafon. Guvernul spaniol a majorat cu 2% nivelul venitului minim garantat pentru anul 2002.

De asemenea, diferenţa între nivelul minim stabilit şi nivelul rezultat din calcul al pensiilor (complementa por minimas) este suportată de stat; la fel şi prestaţia minimă de şomaj, pentru cei care au dreptul la o prestaţie mai mică în regim de asigurări. Principalele prestaţii de asistenţă socială, organizate în completarea celor de asigurări sociale, pe aceleaşi categorii de riscuri, sunt pensia socială în Italia, pensia necontributivă, prestaţia de asistenţă pentru şomeri şi ajutoarele familiale necontributive în Spania.

_______________________________________

5 Official Journal L 352, 1987, p.1

Între ţările dezvoltate, ale căror prestaţii de asigurări sociale sunt dependente de mărimea veniturilor Belgia şi Franţa au sisteme mai complexe de venituri minime, cuprinzând atât niveluri minime ale prestaţiilor de asigurări sociale şi o diversitate de prestaţii de asistenţă socială, subvenţii, cât şi venitul minim garantat.

În cadrul alocaţiilor de asistenţă socială, dezvoltate în ambele ţări, în forme şi pe domenii diverse, se remarcă existenţa unor alocaţii diferenţiate, menite să completeze veniturile beneficiarilor până la un nivel stabilit. Legat de aceasta, există formule de garantare a unui venit minim pentru anumite categorii de populaţie pentru care riscul căderii în sărăcie este mare.

Avem în vedere alocaţia suplimentară din Fondul Naţional de Solidaritate care completează ajutorul special acordat persoanelor vârstnice fără pensie sau cu o pensie sub un anumit plafon, alocaţia pentru persoanele adulte handicapate şi alocaţia de părinte singur (în Franţa), venitul garantat persoanelor vârstnice şi alocaţia pentru persoanele handicapate (în Belgia). 

Spre deosebire de acestea, în sistemele de securitate din Germania şi Luxemburg, asigurarea unor condiţii sociale decente cade în sarcina schemelor generale de garantare a venitului minim.

În Germania nu există nici un fel de niveluri minime în regimurile de asigurări sociale, avându-se în vedere necesitatea respectării pricipiului de bază al asigurărilor sociale, acela al corespondenţei între volumul prestaţiilor şi acela al contribuţiilor.

În acelaşi timp, ajutorul social, cum este denumită în Germania alocaţia socială diferenţială, a asimilat prestaţiile de asistenţă socială. Cuantumul acestuia cuprinde, pe lângă nivelul normal, suplimente (de 20% din nivelul de bază pentru nevoile speciale ale unor grupuri de populaţie: bătrâni, persoane handicapate, familii monoparentale), ajutoare pentru locuinţă şi încălzire şi subvenţii unice sau neperiodice pentru îmbrăcăminte, produse alimentare, gospodărie sau nevoi urgente. Beneficiarilor de ajutor social li se garantează acoperirea nevoilor individuale în situaţii determinate.

Locul venitului garantat este similar în sistemul de securitate socială din Danemarca şi Suedia. Sistemul mai cuprinde şi o serie de alocaţii şi subvenţii de natură socială în cazuri şi pentru nevoi speciale: pentru acoperirea unor cheltuieli ale persoanelor lipsite de resurse (de îngrijire a sănătăţii, educaţie, de încălzire, pentru necesarul alimentar, pentru mutarea în altă locuinţă).

În prezent, venitul minim garantat are unul dintre cele mai înalte niveluri din Europa, astfel încât gradul de protecţie împotriva sărăciei este foarte ridicat.

În Olanda, schema generală a venitului minim garantat asigură un nivel de protecţie asemănător celui din Danemarca şi are un rol central în asigurarea minimului de trai.

Sistemul de securitate socială olandez cuprinde un regim de protecţie şi anume o serie de prestaţii categoriale, menite să asigure completarea veniturilor unor categorii de populaţie la nivelul minimului social.

Acestea sunt suplimentele diferenţiale pentru completarea prestaţiilor de asigurări sociale de invaliditate, şomaj; de asemenea, unele subvenţii sociale pentru persoanele lipsite de protecţia asigurărilor sociale: şomerii de lungă durată, şomerii vârstnici şi persoanele handicapate.

La rândul lor, sistemele de protecţie socială din Marea Britanie şi Irlanda se deosebesc de celelalte sisteme prin nivelul mai redus de protecţie asigurat prin venitul minim garantat în cadrul schemei generale şi prin varietatea mare a prestaţiilor menite să asigure un minim de resurse, ajutoare/subvenţii (băneşti, în principal) şi asistenţa diferitelor categorii de populaţie, aflate în situaţii speciale.

În Irlanda, principalele forme categoriale de garantare a venitului minim sunt: pensia necontributivă de bătrâneţe, pensia pentru persoane handicapate, alocaţia de şomaj şi alocaţia pentru familii monoparentale, precum şi suplimente/subvenţii pentru nevoi speciale. Aceste ajutoare au rolul de a acoperi situaţii determinate privind necesarul alimentar, de îmbrăcăminte, de încălzire a locuinţei, a persoanelor cu venituri modeste.

În Marea Britanie, shemele categoriale cele mai importante sunt: alocaşia de invaliditate, alocaţiile pentru îngrijire şi asistenţă acordate persoanelor handicapate, alocaţia pentru locuinţă.

În esenţă, analiza sistemelor de protecţie socială din ţările Uniunii Europene relevă drept caracteristici comune următoarele elemente:

-existenţa prestaţiilor minime de aisgurări sociale, încorporate în construcţia sistemelor de asigurări şi suportate integral din bugetele de asigurări sociale;

- existenţa unor prestaţii minime de asigurări sociale, suportate parţial din bugetul asigurărilor sociale, iar restul din bugetul de stat;

- existenţa unor prestaţii minime de asistenţă socială (ex.: alocaţia de asistenţă pentru şomeri, pensia socială);

- alocaţii speciale şi subvenţii acordate cu controlul resurselor, altele decât venitul minim garantat;

- venituri minime garantate categoriale, cu niveluri egale sau diferenţiate;

- reglementarea legală şi punerea în practică a conceptului de venit minim garantat.

 

Capitolul 3

Concluzii

 

În contextul elaborării unor programe pe termen mediu şi lung de combatere a sărăciei, este necesar să fie avute în vedere politici sociale eficiente direcţionate spre satisfacerea unora dintre nevoile de bază (necesarul alimentar şi locuinţă în special) ale persoanelor aflate în sărăcie sau sub ameninţarea acesteia6.

Una dintre condiţiile esenţiale a participării eficiente a securităţii sociale la combaterea stării de sărăcie este ca veniturile majorităţii populaţiei să se situeze semnificativ deasupra unui minim garantat.

De asemenea, redresarea activităţii economice şi reluarea creşterii economice constituie principala premisă a ameliorării gradului de protecţie socială pentru anumite categorii de populaţie.

În acest context, acordarea unor subvenţii către populaţia cu venituri reduse la principalele alimente de bază (pâine, carne, ouă şi lapte) poate constitui o soluţie temporară la problemele economico-sociale actuale, însă fără realizarea unei adevărate reforme, atât în domeniul protecţiei sociale, nu se va putea atinge echilibrul social şi eficienţa economică dorită la nivelul întregii societăţi contemporane.

____________________________________

6 M. Molnar - Sărăcia şi protecţia socială, Editura Fundaţiei "România de Mâine", Bucureşti, 1999, p.109.

